Peniaga, pelanggan mula terima e-Bazar
AWANG KUSHAIRY JUNAIDI LAWAS: “Jika ada Bazar Ramadan seperti kebiasaan, ramai pelanggan yang
datang membeli, termasuk mereka yang bukan Islam, ditambah dengan suasana yang
meriah dan sibuk. “Disebabkan arahan Perintah Kawalan Pergerakan (PKP), semua diwajibkan
berniaga secara atas talian dan itu tidak menjadi halangan kepada kami untuk
meneruskan perniagaan,” kata peniaga air segar dan lazat Fivejumps, Fendi
Mohamad, semasa ditemui di Banting, Lawas, petang semalam. Menurut Fendi, beza berniaga atas talian ialah mereka perlu lebih peka dan
cepat bertindak atas tempahan yang dibuat pelanggan agar tidak terlepas
pandang. Katanya, inilah Ramadan pertama yang menggunakan kaedah e-Bazar oleh semua
peniaga bazar Ramadan disebabkan PKP yang sedang berkuatkuasa sekarang. Fendi menambah, selain tempahan lebih dipelopori pelanggan yang beragama
Islam, terdapat ramai juga pelanggan yang bukan Islam membuat tempahan dan
segalanya berjalan dengan lancar. Berniaga makanan dan minuman secara atas talian atau lebih dikenali sebagai
e-Bazar, diwajibkan berikutan PKP yang masih berkuatkuasa sekarang. Peniaga perlu membuat penghantaran juadah berbuka puasa yang ditempah, bagi
mengelak pelanggan daripada berkumpul saat mengambil pesanan masing-masing. Fendi menjual kira-kira 20 jenis air perisa balang, termasuk minuman
goncang seperti coklat, latte, vanilla, green tea dan sebagainya, selain sostel
dan takoyaki.  Mereka menerima tempahan bermula dari jam 11.00 pagi dan membuat
penghantaran sehingga jam 6.00 petang, untuk sepanjang Ramadan ini.  
See author's posts
